U-I-242/01
Natisni
Opravilna št.:
U-I-242/01
Datum odločitve:
13. 12. 2001
Objavljeno:
OdlUS X, 212
ECLI:
ECLI:SI:USRS:2001:U.I.242.01
Akt:
Zakon o organizaciji in financiranju vzgoje in izobraževanja (Uradni list RS, št. 12/96 in 64/01) (ZOFVI), 2. in 3. al. 1. odst. 82. čl.
Izrek:
Pobuda za začetek postopka za oceno ustavnosti in zakonitosti druge in tretje alinee prvega odstavka 82. člena Zakona o organizaciji in financiranju vzgoje in izobraževanja (Uradni list RS, št. 12/96 in 64/01) se zavrže.
Evidenčni stavek:
Ker pobudnika nista izkazala pravnega interesa je Ustavno sodišče pobudo zavrglo. Splošen in abstrakten pravni interes, ki bi ga imel kdorkoli, ne zadošča. Predpis mora neposredno posegati v lastne pravice, pravne interese oziroma pravni položaj pobudnika, ugoditev pobudi pa mora privesti do spremembe njegovega pravnega položaja.
Geslo:
Izkazani pravni interes kot procesni pogoj za začetek postopka pred Ustavnim sodiščem na podlagi pobude.
Pravna podlaga:
Zakon o Ustavnem sodišču (ZUstS), 25. čl.
Opomba:
V obrazložitvi svoje odločitve se Ustavno sodišče sklicuje na svoji zadevi št. U-I-423/99 z dne 4. 2. 1999 - OdlUS VIII,25 in št. U-I-198/99 z dne 13. 4. 2000 - OdlUS IX,88.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Pavel Rupar, Križe in Franc Pukšič, Destrnik
Datum vloge:
23. 11. 2001
Vrsta odločitve:
sklep
Vrsta rešitve:
zavrženje
Dokument:
US21159
Dokument v PDF obliki:
U-I-242-01.pdf
117 KB
Prenesite datoteko
U-I-242/01-4
13. 12. 2001
S K L E P
Ustavno sodišče je v postopku za preizkus pobude Pavla Ruparja iz Križ in Franca Pukšiča iz Destrnika na seji dne 13. decembra 2001
s k l e n i l o :
Pobuda za začetek postopka za oceno ustavnosti in zakonitosti druge in tretje alinee prvega odstavka 82. člena Zakona o organizaciji in financiranju vzgoje in izobraževanja (Uradni list RS, št. 12/96 in 64/01) se zavrže.
O b r a z l o ž i t e v
1. Pobudnika navajata, da sta druga in tretja alinea prvega odstavka 82. člena Zakona o organizaciji in financiranju vzgoje in izobraževanja (Uradni list RS, št. 12/96 in 64/01 - ZOFVI) v nasprotju s 57. in 140. členom Ustave ter z 2. in 24. členom Zakona o lokalni samoupravi (Uradni list RS, št. 72/93 in nasl. - ZLS), saj naj bi na njuni podlagi država prenesla obveznost zagotavljanja sredstev za prevoze učencev prvih razredov in učencev, katerih varnost na poti v šolo je ogrožena, na lokalne skupnosti brez njihovega soglasja in brez dejanskega finančnega pokritja nove obveznosti.
2. V skladu z drugim odstavkom 162. člena Ustave lahko vsakdo da pobudo za začetek postopka pred Ustavnim sodiščem, če izkaže pravni interes. Drugi odstavek 24. člena Zakona o Ustavnem sodišču (Uradni list RS, št. 15/94 - v nadaljevanju ZUstS) določa, da je pravni interes za vložitev pobude podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj.
3. Po ustaljeni praksi Ustavnega sodišča (tako npr. v sklepih št. U-I-423/99 z dne 4. 2. 1999, OdlUS VIII, 25 in št. U-I-198/99 z dne 13. 4. 2000, OdlUS IX, 88) mora biti pravni interes neposreden in konkreten. Splošen in abstrakten pravni interes, ki bi ga imel kdorkoli, ne zadošča. Splošno zatrjevanje pobudnikov ne utemeljuje pravnega interesa za izpodbijanje predpisa. Predpis mora namreč neposredno posegati v lastne pravice, pravne interese oziroma pravni položaj pobudnika, ugoditev predlogu pa mora privesti do spremembe njegovega pravnega položaja.
4. Ker pravni interes kot predpisani procesni pogoj za začetek postopka pred Ustavnim sodiščem ni izkazan, je bilo treba pobudo zavreči.
5. Ustavno sodišče je ta sklep sprejelo na podlagi 25. člena ZUstS v sestavi: predsednica dr. Dragica Wedam-Lukić ter sodnici in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Ciril Ribičič, dr. Mirjam Škrk, Franc Testen in dr. Lojze Ude. Sklep je sprejelo soglasno.
P r e d s e d n i c a
dr. Dragica Wedam-Lukić